【明報專訊】噚日愚人節,好多公司都喺facebook出帖應節。其中香港航空一踏入4月1日就「宣布」會喺機艙座位加設「氹你個仔制(掣)」,話乘客一撳掣,就有打扮奇幻嘅空姐空少登場,𧨾你個仔仔囡囡,包保小朋友即刻唔扭計。有網民留言話,噚日喺香港等上機時,真係遇上空少帶住扭蛋同小朋友玩,香港航空留言回覆話派蛋係「一日限定」;亦有網民搞笑話,自己個仔廿幾歲,搭親飛機都喊,問有冇刺激啲嘅玩意。
城巴噚日亦有份「惡搞」,話2098年啟用全港首架「雙層核能巴士」,利用重氫(氘和氚)嘅核聚變微反應堆,可以為車輛輸出17萬匹馬力。另邊廂,九巴亦話「熱狗巴士」復活,團費每位收4.1元,路程途經全港最高溫嘅上水及大美督,亦有得食自家製嘅「九巴熱狗」。
宜家自導自演 預熱「番茄炒蛋」
宜家家居(IKEA)上周四已為愚人節埋下伏線,喺網上貼咗張番茄炒蛋飯相,第二日就刪相,並出道歉聲明話有編輯「誤用」公司帳號貼住家飯。到噚日先至「真相大白」,IKEA話整咗味「潮州凍食」番茄炒蛋扭紋新地筒,畀大家感受吓家嘅味道。唔少人噚日喺門市買到,亦有人留言話「爭咁啲葱花」。